《伏承士景明府增广学舍招致生徒借韵叙谢》
明代·殷奎

学舍增修事董生，坊门重立表冯京。远朋已喜牵联至，善政还看次第成。

莫笑人情相冷淡，要知天爵最尊荣。斯文千载真吾事，此日于君意尽倾。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。